Mentorskap bemagtig groep boere | Netwerk24
Mentorskap bemagtig groep boere
Deur Maricelle Botha 12 Desember 2018 06:00
Die viering van 'n groep ontluikende boere in Rosendal en Qwaqwa se eerste aspersie-oes was Woensdag (05/12) die middelpunt van 'n mediadag wat in die prentjiemooi Rosendal gehou is.
Die mentorskapprojek wat deur VKB en die Graanboer-ontwikkelingsvereniging bestuur word, met ander belang­hebbendes wat tegniese bystand bied, is in 2012 begin.
Die projek streef daarna om volhoubare kommersiële boere te ontwikkel deur intensiewe opleiding en mentorskap, asook 'n program om strukturele beperkings wat boerdery belemmer – soos die gebrek aan meganisasie, geen toegang tot finansiering en insette en swak grondstatus – geleidelik te verminder.
Piet Potgieter, VKB se landbou-ontwikkelingbestuurder, sê ondanks 'n uiterse droë 2015 en 2016 het die boere wat deel van die projek is tot hoër vlakke van volhoubaarheid gevorder. Hulle was ook in staat om moderne graanboerderypraktyke te betrek.
Die boere het egter steeds onvoldoende skaalbesparings gehad.
Die boere het 'n gemiddeld van 90 ha tot 130 ha bewerk­bare grond, wat op die skaal van boerdery-aktiwiteite op 'n kommersiële basis klein is.
"Ons het bevind die ekonomiese skaal van die boere is te klein en hulle het nog sake-aktiwiteit en vertakkings nodig. Ons het toe met Landbank en die Jobs Fund begin saamwerk om die hele projek op 'n hoër vlak te bedryf en om die boere se grondgebied uit te brei sodat hulle op 'n groter skaal kan boer," sê Potgieter.
"Aspersies is as 'n lang­termyn-oes by die boerderye inkorporeer om inkomste te verhoog. Die aspersielanderye is gevestig op bykomende grond wat deur langtermyn- notariële huurkontrak-ooreenkomste gehuur word."
'n Vennootskap is tussen die boere, VKB en Denmar gevorm om deur Denmar se uitgebreide verspreiding- en bemarkings­netwerk toegang tot prominente kleinhandelaars, asook uitvoermarkte, moontlik te maak.
Benewens die marktoegang kon boere Global GAP-gesertifiseer word, 'n mylpaal wat in die eerste oesseisoen (wat van 23 Augustus tot 10 Oktober gestrek het) behaal is. Dit beteken hierdie groep boere slaag daarin om op inter­nasionale peil te produseer.
Met die uitbreiding van die boere se produkmengsel meen Potgieter daar is potensiaal om die boer se inkomste te verdubbel en sy volhoubaarheid te verhoog.
Benewens vyf boere van Rosendal se plase, besit elkeen ook 15 ha van die 75 ha huurgrond by Rosendal.